Kreatív Online - Ügynökséget választott a Diego
Ügynökséget választott a Diego
2017. február 09. 13:38
Nyomtatás A kereskedelmi franchise-hálózat sajtókommunikációját pr-tanácsadóval erősíti.
A nemzetközi lakberendezési áruházlánc a B&D kommunikációs irodával kötött együttműködési szerződést. Az ügynökség a hálózat teljes körű, integrált pr-kommunikációjának tervezéséért és megvalósításáért fog felelni, legfontosabb feladata a márka szélesebb körben történő megismertetése és sajtójelenlétének erősítése lesz.
A Diego egy nemzetközi kereskedelmi franchise hálózat, mely honlapjuk szerint közel 150 áruházat működtet Magyarországon, Romániában és Szlovákiában. 2017-ben külföldi terjeszkedést és a hazai partnerhálózat bővítését is tervezik, ezek lebonyolításában szánnak fontos szerepet a B&D ComMediának - írja a közleményük.
A Kreatív megkereste a Diegót néhány kérdéssel. Megtudtuk, hogy a cég eddig nem fókuszált pr-kommunikációs feladatokra, így állandó ügynöksége sem volt, de 2017-től tervezett és szervezett sajtókommunikációt irányozott elő - elsősorban Magyarországra koncentrálva, majd adaptálva az ötleteket a szlovákiai és romániai franchise hálózatokban is. A B&D ComMediával való együttműködés onnan ered, hogy az ügynökség kereste meg az ügyfelet még 2016 év végén. Az általuk felvázolt célok, eszközök, referenciák és az ajánlatuk egybevágott a Diego terveivel.
A B&D ComMedia kommunikációs ügynökség referenciái az informatikai és az FMCG szektor szereplői, mint például a KÜRT Zrt., a Sága Foods vagy a Tutti Élelmiszeripari Kft., de más területeken is végeztek már kommunikációs tevékenységet (pénzügyi szektor, mezőgazdasági, építő- és gyógyszeripar).